TM วิ่งฉิว 7% หลังร่วงยาว 4 วันติด โบรกฯเชียร์ “ซื้อ” มองกำไรปี 61 โตเด่น
TM วิ่งฉิว 7% หลังร่วงยาว 4 วันติด โบรกฯเชียร์ “ซื้อ” มองกำไรปี 61 โตเด่น โดยล่าสุด ณ เวลา 14.58 น. ราคาอยู่ที่ 2.66 บาท เพิ่มขึ้น 0.18 บาท หรือ 7.26% สูงสุดที่ระดับ 2.78 บาท ต่ำสุดที่ระดับ 2.48 บาท มูลค่าการซื้อขาย 9.03 ล้านบาท
5 ก.พ. 2561

ผู้สื่อข่าวรายงานว่า ราคาหุ้น บริษัท เทคโนเมดิคัล จำกัด (มหาชน) หรือ TM ณ เวลา 14.58 น. ราคาอยู่ที่ 2.66 บาท เพิ่มขึ้น 0.18 บาท หรือ 7.26% สูงสุดที่ระดับ 2.78 บาท ต่ำสุดที่ระดับ 2.48 บาท มูลค่าการซื้อขาย 9.03 ล้านบาท โดยราคาหุ้นปรับตัวขึ้นอย่างร้อนแรงหลังปรับตัวลงต่อเนื่อง 4 วัน ตั้งแต่ราคาหุ้นยืนอยู่ที่ระดับ 2.70 บาท เมื่อวันที่ 29 ม.ค. 61

ด้านนักวิเคราะห์ บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” หุ้น TM ในราคาเป้าหมายที่ 3.54 บาทต่อหุ้น โดยคาดว่าแนวโน้มผลประกอบการไตรมาส 4/60 จะเพิ่มขึ้นจากช่วงเดียวกันของปีก่อน และมากขึ้นกว่าไตรมาสก่อนหน้า จากยอดขายและ GPM ปรับตัวดีขึ้น
อีกทั้งคาดจะไม่มีค่าใช้จ่ายพิเศษเข้ามาเหมือนในช่วงไตรมาส 3/60 แต่งวด 9 เดือนปี 60 คาดว่าจะอ่อนแอกว่าที่คาด ทำให้ทางฝ่ายปรับประมาณการกำไรปี 60 ใหม่เป็น 24 ล้านบาท ลดลงจากปีก่อนหน้า 10.7%
อย่างไรก็ตาม ทางฝ่ายประเมินว่าในปี 61 ผลการดำเนินงาน TM จะพลิกกลับมาเด่นอีกครั้ง โดยมีกำไรสุทธิที่ 32 ลบ. เพิ่มขึ้น 34.2% จากช่วงเดียวกันของปีก่อน อีกทั้งราคาหุ้นได้ปรับตัวลงค่อนข้างมากคาดสะท้อนความผิดหวังจากงบไตรมาส 3/60 ไปหมดแล้ว